Generația de Aur și-a luat la revedere de la fani, dar și de la gazon, pe Arena Națională, într-un meci de gală. Foștii „tricolori“ au primit vizita unei selecționate plină de vedete care au strălucit în fotbalul internațional.
„Regele“ a demonstrat cum se bate un penalty cu precizie, forță și cu încredere. Gheorghe Hagi a înscris în minutul 63 al partidei dintr-o lovitură de departajare și a dus scorul la egalitate, 2-2. Lovitura de pedeapsă a fost acordată de Cristi Balaj, expertul FANATIK pe arbitraj.
Gheorghe Hagi a luat mingea și a șutat cu încredere pe centru și a marcat fără vreo emoție în poarta vedetelor lumii. Nu a fost singurul moment în care Gheorghe Hagi a ieșit la rampă de-a lungul meciului.
„Regele“ a avut multe sclipiri pe teren, unde a readus la viață schemele sale, devenite deja semnătură. Hagi a presărat partida cu pase de excepție. Decarul a demonstrat de ce este văzut drept cel mai bun fotbalist român al tuturor timpurilor.
Loviturile balonului și tehnica nu îi sunt deloc străine lui Gheorghe Hagi, care a reușit verticalizari de senzație. „Regele“ a verticalizat către Dorinel Munteanu, care a centrat în careu și a adus golul de 3-2, înscris de Costel Gâlcă.
Golul este și mai special, având în vedere că trio-ul care l-a adus este format din antrenori din SuperLiga. Gheorghe Hagi, antrenor la Farul Constanța, Dorinel Munteanu, antrenor la Oțelul Galați, iar Costel Gâlcă, antrenor la Universitatea Craiova, au conlucrat pentru un gol superb.
Basarab Panduru a înscris un gol splendid, cu un șut de la marginea careului în proximitatea vinclului. World Stars a avut și ea execuțiile ei, întrucât Rivaldo a înscris un gol minunat, asemănător cu al lui „Pandi“.
Arena Națională a fost casa ultimului meci al Generației de Aur, care a atras un stadion plin ochi. Generația de Aur își ia adio de la fanii pe care i-a ridicat în picioare în 1994, dar și pe urmașii lor.
Sub vocea unui crainic extrem de activ, fanii de pe Arena Națională au cântat, au strigat, au avut coregrafii și au făcut valuri mexicane. Atmosfera de gală aduce aminte de marile performanțe reușite de foștii „tricolori“.